Bugajski: Perëndimi i interesuar për demokratizimin e Ballkanit
Analisti politik Janush Bugajski  parashikon se më në fund Kosova do të jetë e pavarur
Analisti politik Janush Bugajski thotë se bota perëndimore është e interesuar për demokratizimin e Ballkanit. Por, në mënyrë që të integrohen në institucionet euro-atlantike, vendet ballkanike duhet të zbatojnë reforma rrënjësore politike dhe ekonomike. Janush Bugajski thotë se vendet ballkanike duhet të ndjekin shembullin e Bullgarisë dhe të Rumanisë: të zbatojnë reforma të nevojshme që do të hapnin rrugën drejt anëtarësimit të tyre në Bashkimin Evropian dhe në Nato. Procesi i reformave në Kroaci po shkon shumë mirë, por Bashkimi Evropian ka pezulluar bisedimet për anëtarësim derisa Zagrebi të demonstrojë bashkëpunim të plotë me gjykatën ndërkombëtare për krime lufte. Kroacia ka dështuar të kapë dhe të ekstradojë gjeneralin në arrati Ante Gotovina, i cili është akuzuar për krime lufte. Zoti Bugajski thotë se popullsia kroate mund ta humbë dëshirën për vazhdimin e reformave nëse nuk sheh stimuj konkretë drejt një të ardhme në Bashkimin Evropian. Në mënyrë që të parandalohet një gjë e tillë, ai thekson se është me rëndësi jetike që Bashkimi Evropian t’i fillojë brenda këtij viti negociatat me Kroacinë për anëtarësim në bllok: Zoti Bugajski pranoi se vendet që kërkojnë të anëtarësohen në Bashkimin Evropian, mund t’a intepretojnë vendimin e kohëve të fundit të votuesve francezë dhe holandezë për të hedhur poshtë kushtetutën e Bashkimit Evropian si shenjë që Evropa nuk do ta mirëpriste anëtarësimin e tyre: Kroacia nuk është i vetmi vend në rajon që pret fillimin e bisedimeve mbi statusin e saj të ardhshëm. I dërguari i Kombeve të Bashkuara, Kai Ajde, do të përcaktojë brenda pak muajsh nëse Kosova ka bërë përparim të mjaftueshëm në përmbushjen e standardeve ndërkombëtare të qeverisjes në mënyrë që të fillojnë bisedime mbi statusin e saj të ardhshëm. Janush Bugajski parashikon se më në fund Kosova do të jetë e pavarur. Në mënyrë që të hyjë në rrugën drejt këtij objektivi, është nevoja që qeveria kryersisht shqiptare e Kosovës të provojë se të drejtata e pakicave po mbrohen. Një Kosovë e reformuar, theksoi zot Bugajski, ku të drejtat e njeriut janë të garantuara dhe ku ekonomia të jetë e lirë, është në intersin e gjithë rajonit të Ballkanit, si edhe në interessin e mbarë Evropës.